Dôvodová správa

Všeobecná časť

Nariadenie vlády Slovenskej republiky, ktorým sa vydáva Katalóg zdravotných výkonov (ďalej len „katalóg výkonov“) sa vypracovalo na vykonanie § 2 ods. 2 a podľa § 3 ods. 1 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov.    

	Katalóg zdravotných výkonov je jedným z nevyhnutných predpokladov na tvorbu štandardných diagnostických a terapeutických postupov. Ku každej diagnóze bude v procese katalogizácie priradený zoznam zdravotných výkonov, ktoré možno podľa súčasných medicínskych poznatkov považovať za indikovateľné. Katalóg je v prvom rade odbornou medicínskou záležitosťou a preto je v komisii na jeho tvorbu zastúpenie lekárov, odborných spoločností, zdravotných poisťovní a Ministerstva zdravotníctva Slovenskej republiky. Medzi výkonmi v katalógu sú zdravotné výkony, ktoré je pri danej diagnóze potrebné vykonať vždy, niektoré  zdravotné výkony  budú závisieť od aktuálneho  zdravotného stavu a jeho závažnosti, ďalšie môžu predstavovať alternatívny postup. Proces katalogizácie je preto kontinuálny a časovo náročný. Prvé ucelené výstupy katalogizačnej komisie sa dajú očakávať na jeseň 2006.

	Prechodné ustanovenia zákona č. 576/2004 Z.z. v § 48 uvádzajú, že prvý katalóg výkonov podľa tohto zákona predkladá ministerstvo zdravotníctva na rokovanie vlády bez predchádzajúceho návrhu katalogizačnej komisie.

	Prvý katalóg výkonov je súborom zdravotných výkonov, ktoré je možné vykazovať vo vzťahu k všetkým chorobám podľa prílohy č. 1 zákona č. 576/2004 Z.z.  a umožňuje vykonateľnosť tohto zákona ako i ďalších súvisiacich právnych predpisov. Nariadenie vychádza  z prílohy č. 1 v súčasnosti platného zákona NR SR č. 98/1995 Z. z. o Liečebnom poriadku, ktorá je doplnená o nové zdravotné výkony s uvedením ich kódov. Nariadenie rešpektuje dnes zaužívanú terminológiu i systém vykazovania zdravotných výkonov. Prvý katalóg výkonov predstavuje zrozumiteľný prevodový  mostík medzi doterajším výkonovým modelom zdravotníctva a novým prístupom, ktorý zdravotnú starostlivosť posudzuje z pohľadu potreby klienta (teda jeho diagnózy/ choroby).

	Návrh nariadenia vlády zakladá nároky na verejné financie z prostriedkov verejného zdravotného poistenia vo výške cca 500 000 tis Sk na špecializovanú časť ambulantnej zdravotnej starostlivosti a cca 1 miliardu. Sk na spoločné vyšetrovacie a liečebné zložky pre všetky zdravotné poisťovne. Ide o predpokladaný odhad, pretože frekvenciu nových zdravotných výkonov  nie je možné  v súčasnosti presne stanoviť.

	Návrh nariadenia vlády je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Osobitná časť

	K § 1
	§ 1 umožňuje ku každej chorobe podľa MKCH-10 (teda prílohy č. 1 zákona o zdravotnej starostlivosti) vykazovanie všetkých zadefinovaných zdravotných výkonov. Kopíruje teda súčasný stav výkonového modelu, pri ktorom sa vykazujú zdravotné výkony bez ohľadu na chorobnú jednotku, v súvislosti s ktorou boli poskytnuté. 
	Príloha obsahuje zdravotné výkony rozdelené do troch dielov: spoločné výkony, výkony v jednotlivých odbornostiach a spoločné vyšetrovacie a liečebné zložky. Pri jednotlivých zdravotných výkonoch resp. častiach sú uvedené obmedzenia týkajúce sa odbornej spôsobilosti príslušného zdravotníckeho pracovníka, indikácie a frekvencie poskytnutia zdravotného výkonu. Obsah prílohy vychádza zo súčasného zoznamu zdravotných výkonov, obsiahnutého v prílohe č. 1 zákona NR SR č. 98/1995 Z. z . o Liečebnom poriadku, pričom bol aktualizovaný a doplnený najnovšími u nás dostupnými poznatkami lekárskej vedy.
	
	K § 2
	Navrhuje sa, aby nariadenie vlády nadobudlo účinnosť v rovnakom termíne ako zákon č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov.